text: Ingen kom noget til ved togbrand
  18 februar 2011 kl. 07.34
  Helt tog brændte ved Fredericia Banegård.
   
  Et tomt tog bestående af otte vogne (ikke syv som først oplyst) brændte natten til fredag lige uden for Fredericia Banegård.
   
  Fra den såkaldte p-rist, hvor tog til store dele af Danmark rengøres og klargøres til den følgende dag, fik Fredericia Brandvæsen melding om brand klokken cirka 04.00.
  To slukningstog og 14 mand blev sendt af sted, oplyser beredskabschef, Kaj Petersen til Fredericia Dagblad
  - Det var lokomotivføreren selv, der opdagede branden og alarmerede os. Der var ingen i togene. Toget bestod af otte vogne. Fire er brændt og fire er røg- og sodskadede, siger beredskabschefen til Fredericia Dagblad.
  Det største problem var ifølge Kaj Petersen at få strømmen slukket, så redningsmandskabet kunne komme til toget.
  - Det tager lidt tid og skal gøres af Banedanmark, forklarer Kaj Petersen.
  Der er tale om et ER-regionaltog koblet sammen med et tilsvarende. Det er elektrisk og ligner et almindeligt IC3 intercitytog. Toget kører i regionaltrafikken på Sjælland.
  